**PREDKLADACIA SPRÁVA**

Na základe ustanovenia § 70 ods. 2 zákona Národnej rady Slovenskej republiky  č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a v súlade s čl. 31 Legislatívnych pravidiel vlády Slovenskej republiky, Ministerstvo dopravy a výstavby Slovenskej republiky predkladá na rokovanie vlády Slovenskej republiky Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení neskorších predpisov (tlač. 452)

Ministerstvo dopravy a výstavby Slovenskej republiky k predloženému poslaneckému návrhu zákona uvádza:

**V š e o b e c n e**

Účelom návrhu zákona je novelizovať zákon č. 150/2013 Z. z. o Štátnom fonde rozvoja bývania v znení neskorších predpisov. Predmetný návrh zákona upravuje možnosti na podporu obstarávania zariadení sociálnych služieb tak, aby došlo k zvýšeniu kvality života obyvateľov miest a obcí v dôchodkovom veku odkázaných na pomoc sociálnych služieb.

Cieľom návrhu zákona je vytvorenie podmienok na rozšírenie možnosti obstarania zariadení sociálnych služieb s celoročnou službou bývania, a to o kúpu takéhoto zariadenia, pričom od nadobudnutia právoplatnosti kolaudačného rozhodnutia na kupované zariadenie neuplynulo viac ako 3 roky. Poslaneckým návrhom zákona sa navrhuje vytvorenie možnosti získania podpory zo Štátneho fondu rozvoja bývania aj na kúpu zariadení sociálnych služieb a nielen na ich výstavbu, ako to upravuje platné znenie zákona. Prijatím tohto poslaneckého návrhu zákona sa umožní zvýšiť počet zariadení sociálnych služieb, a tým aj zvýšenie dostupnosti sociálnej starostlivosti o ľudí, ktorí sa ocitli v nepriaznivej sociálnej situácii, ľudí s ťažkým zdravotným postihnutím, s nepriaznivým zdravotným stavom alebo ľudí po dovŕšení dôchodkového veku.

Návrh zákona nie je predmetom vnútrokomunitárneho pripomienkového konania.

Dátum účinnosti predkladaného návrhu zákona sa navrhuje s prihliadnutím na dĺžku legislatívneho procesu a potrebnú legisvakanciu na 1. júla 2021.

**S t a n o v i s k o**

K predloženému návrhu zákona predkladateľ neuplatňuje vecné pripomienky, avšak v navrhovanom znení zákona odporúča vykonať nasledovné zmeny:

1. **V Čl. I odporúčame doplniť nový druhý bod, ktorý znie: „2. V § 6 ods. 1 písm. f) a g) sa slová „na výstavbu ktorého bola“ nahrádzajú slovami „na obstaranie ktorého bola“.“**
2. **V Čl. I bod 8. odporúčame za slovami „až e)“ vypustiť slovo „sa“.**
3. **V Čl. I bod 10. odporúčame za slovami „v nadpise,“ vložiť slovo „v“.**
4. **V dôvodovej správe, časť A. Všeobecná časť tretí odsek odporúčame slová „V § 6 ods. 6 citovaného zákona je uvedené, že na účely zákona o ŠFRB sa“ nahradiť slovami „Podľa § 6 ods.6 predmetného návrhu zákona sa na účely tohto zákona“.**
5. **V dôvodovej správe, časť B. Osobitná časť odporúčame zosúladiť odôvodnenie bodu 18. so znením vlastného materiálu.**
6. Doložku vybraných vplyvov odporúčame zosúladiť so znením Dôvodovej správy. Uvedené odporúčame z dôvodu nesúladu vplyvov na podnikateľské prostredie a sociálnych vplyvov.
7. V doložke vybraných vplyvov odporúčame označiť pozitívne sociálne vplyvy a vplyv na podnikateľské prostredie v súlade s Jednotnou metodikou na posudzovanie vybraných vplyvov.

**Pripomienkové konanie**

V rámci prerokovania stanoviska s orgánmi uvedenými v čl. 31 ods. 1 Legislatívnych pravidiel vlády Slovenskej republiky neboli uplatnené žiadne zásadné pripomienky.

Zásadné pripomienky uplatilo SocioFórum, o.z. a Únia miest Slovenska, ktoré sa podľa Legislatívnych pravidiel vlády Slovenskej republiky nevyhodnocujú ani neuvádzajú v predkladacej správe.

**Záver**

Ministerstvo dopravy a výstavby Slovenskej republiky odporúča vláde Slovenskej republiky vysloviť **súhlas po zohľadnení pripomienok** s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 150/2013 Z.z. o Štátnom fonde rozvoja bývania v znení neskorších predpisov (tlač. 452).